作者:白居易
標題:偶作二首
內容:擾擾貪生人，幾何不夭閼。遑遑愛名人，幾何能貴達。伊餘信多幸，拖紫垂白髮。身為三品官，年已五十八。筋骸雖早衰，尚未苦羸惙。資產雖不豐，亦不甚貧竭。登山力猶在，遇酒興時發。無事日月長，不羈天地闊。安身有處所，適意無時節。解帶松下風，抱琴池上月。人間所重者，相印將軍鉞。謀慮系安危，威權主生殺。焦心一身苦，炙手旁人熱。未必方寸間，得如吾快活。日出起盥櫛，振衣入道場。寂然無他念，但對一爐香。日高始就食，食亦非膏粱。精粗隨所有，亦足飽充腸。日午脫巾簪，燕息窗下床。清風颯然至，臥可致羲皇。日西引杖屨，散步遊林塘。或飲茶一醆，或吟詩一章。日入多不食，有時唯命觴。何以送閑夜，一曲秋霓裳。一日分五時，作息率有常。自喜老後健，不嫌閑中忙。是非一以貫，身世交相忘。若問此何許，此是無何鄉。